אורגוסולו

אורגוסולו (באיטלקית Orgosolo ובשפה המקומית סרדו Orgòsolo), היא עיירה קטנה באי סרדיניה. ציורי קיר על חזיתות בתים רבים, הם המאפיין המרכזי של המקום. נכון לינואר 2024, עומד מספר תושבי העיירה על 3,901.

 מקור השם 
אין וודאות גמורה בקשר למקור שם העיירה. סבורים כי שמה של העיירה "אורגוסולו" נגזר מ"Orgosa", שפירושו אדמה עשירה במים, אדמה פורייה. האזור הסובב את אורגוסולו עשיר ביערות, בהרים, בגאיות ובמערות, וייתכן שתנאים אלו הובילו לשמה של העיירה. קיימת אפשרות שמקור השם מגיע מיוונית עתיקה, מהביטוי "οργάσ-οργέ", שגם פירושו היה דומה, אדמה רטובה, עשירה במים ופורייה, והשם מכוון גם לאזור עשיר במעיינות. שמה של אורגוסולו הופיע לראשונה במסמך בשנת 1341. מסמך זה היה רשימת תשלום משכורות כנסייתית, ושמה של העיירה בו היה או֗רְגו֗סוּלִי (Orgosuli), שמאוחר יותר הפך לאורגוסולה, ולבסוף לאו֗רְגו֗סו֗לו֗.

 גאוגרפיה ואקלים 
 גאוגרפיה 
אורגוסולו מצויה באי סרדיניה (באיטלקית Sardegna), המהווה מחוז אוטונומי של איטליה. האי מרוחק מאיטליה כ-200 ק"מ, לכיוון מערב. העיירה ממוקמת בנפת נואורו (Nuoro), באזור ברבג'יה, לרגלי רכס הרי סופרמונטה (Supramonte), הכולל גם את הר סן ג'ובאני שגובהו 1,316 מטרים. באזור קיימים שקעים הרריים רבים - בולענים (דולינות). גובהה הממוצע של העיירה מעל פני הים הוא 620 מטרים. מיקומה של אורגוסולו כ-25 ק"מ מערבית לחוף הים הטירני, בקו אווירי. היישובים הקרובים לעיירה הם דורגלי (Dorgali), פוני (Fonni), ממויידה (Mamoiada), אוליאנה (Oliena) ועיר הנפה נואורו (Nuoro), המרוחקת מאורגוסולו מעט פחות מעשרים ק"מ. מרחקה של העיירה מבירת האי קליארי מסתכם בכ-200 ק"מ.

 אקלים 
האקלים באורגוסולו ים תיכוני, עם נטייה למזג אוויר אירופאי. הקיץ בעיירה חם וקצר יחסית, ותקופת החורף ארוכה יותר וקרה, אם כי אינה קרה בקיצוניות. החודשים החמים ביותר הם יולי ואוגוסט, עם ממוצע טמפרטורות של 30 מעלות צלזיוס בשעות היום, ו-16 מעלות בשעות הלילה. החודש הקר ביותר הוא ינואר, במהלכו ממוצע הטמפרטורות הגבוה מסתכם ב-9 מעלות, והנמוך במעלה אחת. נדיר שמעלות החום בעיירה עולות על 34, או יורדות ממינוס 3. הממוצע ה֗רב שנתי של גשם הוא 314.7 מ"מ. רק יום אחד בשנה בממוצע ובמצטבר יורד שלג, וברוב המקרים יורדים גשם ושלג חליפות, באותו היום עצמו. עקב מיעוט השלגים, לא נמצאה סטטיסטיקה במילימטרים, אודות כמות השלג הממוצעת השנתית. יולי הוא החודש שבמהלכו השמים הכי בהירים בשנה, ב-89% מהזמן. החודש עם כסות העננים הרבה ביותר הוא ינואר, עם ממוצא עננות של 55%.
ממוזער|312px|מיקומה של אורגוסולו בנפת נואורו מסומן באדום.

 היסטוריה 
ההיסטוריה של העיירה קשורה בהיסטוריה של האי סרדיניה ובהיסטוריה של האזור הקרוב, אזור נואורו. עקבות של התיישבות אנושית באזור נתגלו ומתוארכות החל מהתקופה הנאוליתית, ועד למאה ה-4 לספירה. נמצאו באזור עדויות רבות על נוכחות אנושית דוגמת ראשי חיצים וכלי חרס שונים, אך לא עדויות להתיישבות קבועה בעת העתיקה, האזור תמיד היווה מוקד התנגדות לכובשים, לרומאים, וגם לקרתגים. מאוחר יותר האזור התנגד גם להפצת הנצרות, והניצור בסביבת העיירה החל מאוחר יחסית, רק במאה ה-6. העדות הממשית הראשונה לקיומו של ישוב צנוע במקום מתוארכת למאה ה-14. במאה ה-15 האי עבר לשליטת ממלכת אראגון מספרד, והם מינו אצילים מקומיים מסרדיניה לשלוט בפועל. האזור המשיך במסורת ההתנגדות גם בתקופת שלטון ממלכת אראגון. בשנת 1741 העיירה התרחבה לשטחי ישוב אחר בשם לוקואה (Locoe),שאינו קיים יותר. כתוצאה ממסורת ההתנגדות, היו באזור קבוצות חמושות ששלטו במקום. בשנת 1899 הצליחו כוחות של הצבא המלכותי של איטליה המאוחדת להשליט סדר, בקרב במורגוליאי (la battaglia di Murguliai), בו נהרגו מנהיגים בולטים של חבורות שודדים. גם לאחר קרב זה המשיכו לפעול באזור שודדים, עד אחרי אמצע המאה ה-20.

 אתרים ונושאי עניין 
 בעיירה 
 ציורי קיר: פרסומה העיקרי של אורגוסולו נובע מציורי הקיר, המקשטים רבים מקירות המבנים בעיירה. ציור הקיר הראשון צויר בשנת 1969, על-ידי קבוצה של אנרכיסטים. לאחר מכן ציירו מורה לאומנות עם תלמידים מחטיבת ביניים, ציור המתאר את שחרור איטליה מהשלטון הפשיסטי. בהמשך החלו להופיע ציורי קיר על קירות רבים בעיירה, בנושאים שונים ומגוונים, החל מתיאור חיי יום-יום בעיירה, ועד ציורים על שלום, ציורים המבטאים מחאה פוליטית מקומית וגם גלובאלית, אירועים בעלי חשיבות, דוגמת הפיגועים ב-11 בספטמבר 2001 במגדלי התאומים בניו יורק, ובכל נושא מקומי או בין-לאומי שציירי הרחוב מצאו לנכון לתעד. קיימים ציורי קיר מורכבים ומתוחכמים, לצד ציורים פשוטים ונאיביים. ציורי הקיר מושכים אליהם קבוצות של תיירים, ביקורי משפחות מסיציליה ומאיטליה, וגם סיורים רבים של תלמידים מבתי ספר.
 מוזיאון הלחם קרסאו: במוזיאון הלחם (Museo del Pane Carasau) שני חלקים. בחלק אחד מתקיימות תצוגות וסדנאות אפייה של סוגי לחמים מקומיים. בחלק האחר מוצגים כלים שונים, בתהליכים שהיו נהוגים בעבר באפיית הלחמים המקומיים. מוצג משנת 1848 הוא האביזר המאוחר ביותר בין החפצים שבתצוגת המוזיאון.

 מחוץ לעיירה 
 הרי סופרמונטה: רכס הרי סופרמונטה קרוב לעיירה. הרכס כולל כמה פסגות שגובהן עולה על 1,300 מטרים, כמו הר (מו֗נְטֶה) נובו סן ג'ובאני (Novo San Giovanni) בגובה 1,306 מטרים, הר מונטה פומאי (Fumai) ופסגות נוספות. בהרים מצויים שבילי הליכה, יערות ירוקים, מעיינות ואפשרויות של מסלולי הליכה, פיקניקים, וספורט טיפוס על מצוקים.

 אורגוסולו בתרבות 
אווירת הפשע שהייתה נהוגה בעבר בעיירה, משתקפת בסרט קולנוע שיצר הבמאי ויטוריו דה סטה (Vittorio De Seta) בשנת 1960, "הבנדיטים של אוגוסולו" (Banditi a Orgosolo). הסרט זכה בפרסים, כולל בפרס בפסטיבל ונציה של שנת 1961, בפרס סרט הביכורים הטוב ביותר, ובפרס הראשי פרס אריה הזהב.

 דת ואירועים 
 תואר מבורכת בנצרות: האפיפיור יוחנן פאולוס השני הכריז בתאריך 4 באוקטובר 1987 על ביאטה אנטוניה מסינה (beata antonia mesina) ילידת אורגוסולו כמבורכת, תואר חשוב בדת הנוצרית. ביאטה נולדה ב-1919, ובשנת 1935 העדיפה למות מסקילה באבנים מאשר להתמסר לאונס. שרידיה של ביאטה קבורים בכנסייה בעיירה.
 חגיגת גבירתנו: זוהי חגיגה הנערכת בכל שנה באמצע חודש אוגוסט (Feast of Nostra Sennora de Mesaustu), לכבוד מריה אם ישו. מתקיימת תהלוכה, שמשתתפיה מתחפשים ונושאים את פסלה של מריה. חלק מהמשתתפים רכובים על סוסים. נערך גם מרוץ סוסים, הכולל תרגילים שונים, חלקם עם דרגות סיכון משמעותיות.

 כלכלה 
חלק מכלכלת אורגוסולו מבוססת עדיין על רעיית צאן, כהמשך לעיסוקים שהיו נהוגים בזמנים עברו. עיסוק אחר שהיה נפוץ בעבר בעיירה ובימינו נמצא בירידה עד כדי סכנת היעלמות, הוא ענף טוויית משי וייצור בדי משי. תושבי אורגוסולו נהגו לייצר מבד המשי כיסויי ראש ייחודיים לנשות העיירה, הכיסויים עדיין נמכרים בחנויות המקומיות, ובנות אורגוסולו משתמשות בהם בטקסים. הענף שאט אט חודר לכלכלת אורגוסולו הוא תיירות. ציורי הקיר בעיירה מושכים תיירים רבים יותר ויותר, משנה לשנה. ענף תיירותי אחר שמתפתח בעיירה הוא תיירות חקלאית, מתקיימים סיורים רגליים, וסיורים בג'יפים ביערות ובהרי האזור.

 תחבורה 
 כבישים: הכבישים המחברים את אורגוסולו עם האזור ועם יתר חלקי האי הם SP58, SP22 ו-SP48.
 אוטובוסים: קו אוטובוס מספר 509 מקשר את העיירה עם עיר הנפה נואורו.
 רכבת: אין פסי רכבת באורגוסולו. תחנת הרכבת הקרובה ביותר נמצת בנואורו, מרחק נסיעה של קרוב ל-20 ק"מ. הרכבת באזור נוסעת על פסים צרים מהרגיל.
 תעופה: נמל התעופה המרכזי בסרדיניה הוא נמל התעופה קליארי-אלמס, במרחק של כ-197 ק"מ. נמל תעופה קטן יותר וקרוב יותר הוא נמל התעופה אולביה קוסטה סמרלדה, במרחק של כ-79 ק"מ מאורגוסולו. קימים על האי נמלי תעופה נוספים.

 ראו גם 
 סו נוראז'י די ברומיני
 ציור קיר


 אוליאנה

 גלריה 

 קישורים חיצוניים 




 הערות שוליים 

*
קטגוריה:איטליה: ערים
קטגוריה:סרדיניה: ערים